钦定古今图书集成/方舆汇编/职方典/第1492卷 > 《广西府筑城记》明·陈时范
## 钦定古今图书集成/方舆汇编/职方典/第1492卷 > 《广西府筑城记》明·陈时范

滇，是郡为东南陲要害。其地东邻水下沙彝，西近龟
山巢寇，南连路南，北接陆凉。旧越州土舍彝猡，四面
杂处，而沙彝尤称犷悍，旧为矣邦、生纳二村，掌于土
官。我朝成化间，更置流官知府贺勋氏始筑土城，久
以圮废，嗣亦因仍鲜经远，惮更张，于保护长策，未缘
有以请也。隆庆五年，江右戴君时雍来领兹土，兴革
弛张，与民同欲。于是郡之耆绅段国宾、赵廷贵辈得
相率以筑城告，且愿输助。戴守欣然曰：“吾责也。若犹
不爱，赀，吾敢爱劳？”乃毅然以请于抚院，见吾陈公，巡
院见嵩刘公，佥曰：“宜上其议于朝。”制可之。计部虑于
额贡有妨，罢格不行。会宜兴云山曹公代陈公至，安
肃保宇许公代刘公至，戴君复请。佥谓“郡摄边隅，当
厄要，所以限封守，捍大患，孰先务有急于斯？”乃谋于
藩臬诸司，期迄有成。时则钱塘敬亭陈公实掌藩政，
喜设险之利，兴民情之欲有遂也。乃考藩帑程课金，
以剂量其工直之需。予亦自滇省继至，获预事致赞
襄焉。岁辛未夏，城役兴，诸营表面势，鸠工庀材，属课
章程。戴守实殚心力众，是用辑和，以乐于赴事。壬申
冬十月城成，周七百二十四丈有奇，外砖骈比，内附
土石，高可一丈八尺，基广丈五尺，辟四门以司启闭，
刱望楼以崇观瞻。时则兰谷邹公以兵部亚卿摄行
抚事。方虞滇徼之遐逖，崇德远略，用逖蛮方。闻戴守
之缮斯城也，心赏之，复申令之，既则嘉乃绩。命其门
东曰《拱化》、西曰《献瑞》、南曰《清波》、北曰《拥祥》。巡按许公
命其楼东曰《澄沙》、西曰《望仙》、南曰《献翠》、北曰“耸盖。”夫
亦因于形胜、察于巩固，之足以壮封疆士旅之气，杜
嵎荒沙猡之窥也。是役也，木甓砺锻、糇粮之直，始请
金七千四百有奇，已亦仅费三千，可语于事半功倍。
自昔因循久隳之役，一旦振举，而一岁成之，亦伟矣。
先是隆庆丁卯，嵩明州请城，予亦加赞可意，去犴彝、
阿纳悍酋不远也。广郡孤危悬警，视犴纳何如？《春秋》
城筑必书，至于王公守国，独致意于习坎险固，有所
必设也。兹城与澂江并建，嵩明、澂江犹有编民，得藉
众力。广西赋具彝寨民罔土著，郡乏僚佐，属鲜州县，
虽督版锸，犹将朝夕亲勤“之。甚哉！其难也微，群公执
议之决，檄任之信，戴守亦焉就厥绪？守近复抚寨丁，
征彝粮、增哨守，联属牛丛，而责御戍于土部千百夫
之长以威信，其昔日之不率者。此皆城以外之事，城
以内胥用夹持之意。”予亦如其议，为请于两台：得可
颛斯城者，计极犷之竜沙，树一方之雄猷，其尚有讲
于斯，庶几为毋恃中城以屹于长城矣。经历黄世安
始终《董役事例》，亦得书。